南灣整治計劃

南灣整治計劃，又叫做玫瑰園計劃，係九十年代澳門大型填海工程之一。

背景
1981年，澳葡政府提出南灣整治計劃，但係當時攞唔到支持。

1980年代尾，重新提出「玫瑰園計劃」，將原來最靚嘅南灣填海造地成新發展區，重分別圍出兩個人工湖南灣湖同西灣湖。

1991年，澳門總督文禮治透過第69/91/M號訓令，核准《南灣海灣重整計劃之細則章程》，訓令嘅法律地位就類似而家嘅行政法規，就等同呢區嘅法定城市規劃。「玫瑰園計劃」涉及面積去到一百七十五公頃，其中八十公頃係兩個人工湖，其餘土地都用來做商住混合樓、停車場、旅遊同文化休憩設施。由於當年澳葡政府財政緊絀，填海工程由承批公司出錢嚟整，搞掂之後再批返部分土地使用權，但同樣要向政府申請批租地同畀溢價金。

1991年，澳門旅遊娛樂有限公司總經理何鴻燊牽頭，同中資、葡資合組「南灣發展有限公司」攞到呢個大型基建合同，總投資一百三十億葡幣左右。填海工程搞掂之後，政府擁有百分之十五嘅地，當局又應承以四十三億批出一百二十六公頃土地。但係之前中方一直認為批地溢價金過低，有賤價批地嘅成份，要求提高地價，但係葡方冇理會。

1992年7月，澳葡政府最終響動工禮前兩日刊登《澳門政府公報》，試圖先斬後奏，搞到中方好嬲導致「南灣批地風波」出嚟。事後中方發表強硬聲明，話澳葡政府響土地小組達成協議之前作出批地承諾，唔符合《中葡聯合聲明》嘅規定，所以中方唔會承認。同時話溢價金遠遠低於市價，嚴重損害咗未來特區政府同澳門居民嘅利益，對此中方深表遺憾。

1992年7月8號，動工典上中方官員全部拒絕出席以示抵制。

1992年底，經過多個月嘅拉鋸，南灣發展公司最終同意向政府交還百分之嘅廿五地段，按新溢價金標準嚟畀三十億葡幣地價。

1993年，經幾波折，工程預算已經升到一百九十億。

1990年代，工程完成之後，政府將填海所得土地部份批租畀南灣發展有限公司，政府保有其中九幅。1999年12月20號主權移交之前，政府將D1批畀澳娛起旅遊塔，將C13起新嘅立法會大樓、C14用來起終審法院同中級法院大樓。

2001年，澳門主權移交之後，特區政府以C7地段同力創建築置業公司交換鄭家大屋業權。

2001年後，南灣發展公司逐步將十三幅土地轉移到旗下多間以「X景灣」開頭嘅建築置業公司，呢啲分公司嘅領導層同母公司完全一樣，相信係方便日後將土地轉賣。

2007年，南灣發展公司將C12地段轉賣畀嘉里建設，將D2地段轉賣畀信德集團，將C9地段大部份業權轉賣畀仲量聯行子公司領盛投資管理有限公司。

2009年，南灣發展公司將C7嘅土地業權嘅百分之七十五，以九億轉賣畀中國星主席向華強，集團同時擁蘭桂芳酒店同隔離一幅住宅地皮。

2013年，特區政府宣佈C2用來起初級法院大樓，剩返C15、C16、D3、D4四幅地未用，而政府一直冇公開有關土地用途，亦冇宣示政府擁有呢四幅南灣湖土地嘅訊息。

分區
成個南灣海灣重整計劃分咗五區：
A區響亞馬喇前地到南灣大馬路對開十二幅地；
B區後來納入新口岸新填海區，即係而家嘅皇朝區；
C區由立法會到西灣湖一帶加埋十七幅地；
D區就係孫逸仙大馬路以南五幅地；
E區主要係擴闊南灣大馬路同用嚟做湖濱休憩空間，冇規劃建設用地。

攷

類:澳門大型基建